Vitað er um tvo leikmenn í íslenska karlalandsliðshópnum, fyrir EM í handbolta í janúar, sem eru með COVID-19. Gert ráð fyrir að þeir hafi lokið einangrun og geti mætt á æfingar þegar landsliðið kemur saman í byrjun mánaðarins.
Róbert Geir Gíslason, framkvæmdastjóri HSÍ, greindi frá þessu í gær í samtali við íþróttadeild Stöðvar 2. Róbert vildi þó ekki nafngreina viðkomandi leikmenn en EM-hópurinn er skipaður 20 leikmönnum og var tilkynntur í síðustu viku. Guðmundur Guðmundsson sagði í samtali við RÚV eftir að landsliðshópurinn var tilkynntur í síðustu viku að hann og HSÍ hefðu beðið leikmenn um að gæta ýtrustu varkárni og huga að sóttvörnum fram að Evrópumótinu. Það hefði verið gert til þess að minnka líkurnar á að einhverjir myndu heltast úr lestinni vegna smits eða sóttkvíar. Nú hefur þeim möguleika einnig velt upp að liðið verði í vinnusóttkví hér á landi á meðan æfingum stendur. Íslenska landsliðið hefur keppni á Evrópumótinu gegn Portúgal þann 14. janúar en fyrst verða tveir vináttulandsleikir við Litháa spilaðir hér á landi 7. og 9. janúar.
Og áfram í íslenska landsliðinu í handbolta af því að þriðja árið í röð var leikur með liðinu sú íþróttaútsending sem flestir Íslendingar horfðu á. Leikurinn sem fékk mest áhorf var einmitt viðureign Íslands við Portúgal í riðlakeppni HM í Egyptalandi í janúar. Meðaláhorf á leikinn var 34,4% og uppsafnað áhorfa var 51,5%. Tölurnar koma úr rafrænum ljósvakamælingum Gallup.
KSÍ hefur tilkynnt að íslenska karlalandsliðið í knattspyrnu muni spila tvo vináttuleiki í Tyrklandi í janúar. Leikirnir verða spilaðir 12. og 15. janúar en í þeim mætir liðið annars vegar Úganda og hins vegar Suður-Kóreu.
Spilað verður í Antalya í Tyrklandi en leikirnir eru utan alþjóðlegs leikjadagatals FIFA sem þýðir að liðið verður að stærstum hluta skipað leikmönnum sem spila með félagsliðum í Skandinavíu og á Íslandi. Þetta er í fyrsta sinn sem Ísland mætir þessum þjóðum í A-landsleik karla en Suður-Kóra er sem stendur í 33. sæti styrkleikalista FIFA og Úganda í 82. sæti.